有鳥二十章 十八
作者：元稹
朝代：唐

paragraphs: 有鳥有鳥名鸚鵡，養在雕籠解人語。
主人曾問私所聞，因說妖姬暗欺主。
主人方惑翻見疑，趁歸隴底雙翅垂。
山鵶野雀怪鸚語，競噪爭窺無已時。
君不見隋朝隴頭姥，嬌養雙鸚囑新婦。
一鸚曾說婦無儀，悍婦殺鸚欺主母。
一鸚閉口不復言，母問不言何太久。
鸚言悍婦殺鸚由，母爲逐之鄉里醜。
當時主母信爾言，顧爾微禽命何有。
今之主人翻爾疑，何事籠中漫開口。